Godmorgen og velkommen til dagens sidste overblik i denne oktober måned. Det bliver en kold, men begivenhedsrig dag, hvor vi blandt andet skal lytte til Radio24syv for sidste gang.

Den populære radiokanal, der i otte år har sendt kritisk journalistik i retning af lytterne, har i dag sidste sendedag. Kanalen har indtil nu sendt på FM-båndet og tabte i sidste uge udbuddet om at drive en DAB-radio i fire år.

I dag har vi også fokus på gasledningen, som Rusland onsdag fik tilladelse til at føre sydøst om Bornholm, og vi kigger nærmere på en »afgørende« aftale om integration af flygtninge, som staten har forsømt.

Det – og meget andet – tager Berlingske dig igennem lige her.

Farvel til Radio24syv

Vi begynder overblikket med en slutning. Nemlig slutningen på Radio24syvs sendetilladelse, som udløber torsdag, når klokken slår midnat.

I de sidste timer siger radioen farvel ved at spille klip fra de programmer, som har betydet mest for lytterne, og de to programchefer, Mikael Bertelsen og Mads Brügger, siger farvel med en kronik i dagens Berlingske.

»Vi har sendt dokumentarprogrammer, som har ryddet avisforsider, vi har gravet os frem til den ene opsigtsvækkende nyhedshistorie efter den anden, og vi har sat en standard inden for satire på radio, som bliver svær at matche. Sidst, men ikke mindst, har vi skaffet et helt nyt publikum til taleradio. Flere danskere hører i dag taleradio end for otte år siden, og det er takket være Radio24syv,« skriver programcheferne.

Siden radioen i sidste uge tabte udbuddet til radiokanalen Loud om at drive en DAB-kanal, har eksperter sået tvivl om udbuddets afgørelse.

De to programchefer kritiserer i dagens kronik politikerne for at »smadre en radiostation, som mod alle odds blev en succes«.

»Der er ikke liv på spil, og livet går videre, når Radio24syv om lidt forsvinder fra æteren. Men det, man skal spørge sig selv om som borger i dette land, er: Når politikerne med åbne øjne smadrer en radiostation, som mod alle odds blev en succes, hvad gør de samme politikere så med vores sygehuse, vores militær, vores politi, vores togbaner, vores plejehjem, vores skoler, for ikke at tale om vores omfartsveje? Det er det, vi skal interessere os for,« skriver de.

Læs mere her.

Radio24syvs ansatte vil torsdag aften spise aftensmad sammen. Klokken 20 vil der være reception for ansatte og gæster af programmerne ifølge Ritzau.

Det kulminerer med en koncert på taget af Radio24syv klokken 23.40, hvor 24syv Symfonikerne som afslutning afspiller Aaron Coplands »Fanfare for The Common Man« fra taget af Ørstedhus, Radio24syvs hovedkvarter i København.

Kort efter vil radioens ansatte vinke farvel til FM-båndet, når der for sidste gang bliver sendt ud i æteren. Derefter er der planer om at fortsætte videre i byen.

Staten har forsømt sin egen »afgørende« aftale om integration af flygtninge

»Det her ... Det er alvor«.

Sådan lød det fra tidligere statsminister Lars Løkke Rasmussen om vigtigheden af en omfattende aftale, som arbejdsgivere, lønmodtagere og staten indgik i 2016 om at få flygtninge i beskæftigelse.

Men nu viser en rapport fra Ankestyrelsen, der offentliggøres torsdag kl. 12, som Berlingske har fået indsigt i, at staten ikke har overholdt sin del af aftalen.

Aftalen indebar blandt andet, at flygtninge skulle tættere på arbejdsmarkedet og hurtigt sendes ud i virksomheder. Men det er ikke sket inden for de opstillede krav.

Det møder voldsom kritik fra både politikere, arbejdsgivere og fagforeninger.

»Fokus i trepartsaftalen var, at indsatsen skulle gøres mere virksomhedsrettet, og derfor er det meget bekymrende, at kommunerne i de stikprøver i rapporten ikke har levet op til kravene. Det var helt konkrete elementer, der handlede om at få flygtninge ud på arbejdsmarkedet,« siger Jacob Holbraad, direktør i Dansk Arbejdsgiverforening, til Berlingske.

Læs dagens forsidehistorie her.

Tilladelsen til russisk gasledning er en »kniv i ryggen«

Onsdag gav Energistyrelsen tilladelse til, at den russiske gasledning Nord Stream 2 kan blive ført sydøst om Bornholm.

Det er afgørende for Rusland, der nu kan færdiggøre sidste etape af den milliarddyre rørledning, der skal føre gas gennem Østersøen til Tyskland og resten af Vesteuropa.

Men mens tilladelsen er en sejr for russerne, vækker den bekymring i Ukraine, Polen og de baltiske lande. De har tidligere appelleret til Danmark om at afvise den russiske rørledning på grund af tidligere »gaskonflikter«, der har lukket for gassen til Ruslands nabolande.

»Vi byder denne beslutning velkommen. Danmark har vist sig at være en ansvarlig aktør i den internationale debat, der varetager deres egne interesser og suverænitet samt interesserne for deres europæiske partnere,« sagde Ruslands præsident Vladimir Putin, da han hørte om onsdagens tilladelse. Fold sammen Læs mere Læs mere

Donald Trump, der tidligere har truet virksomheder, der deltog i byggeriet, med sanktioner, har endnu ikke kommenteret onsdagens tilladelse.

Den ukrainske netavis Novini Ukraini skriver, at det er en »kniv i ryggen«.

Også de Konservatives udenrigsordfører, Naser Khader, er bekymret.

»Det er en sejr for Putin, at Nord Stream 2 får lov til at gå gennem de danske farvande. Man burde have stået fast og ikke givet ham den sejr, når han nu har vist sig som en præsident, man ikke kan stole på,« siger han til Berlingske.

Læs historien her.

Martin fra Virum er prøvekanin for nye ejendomsvurderinger

Martin Vendel Nielsen, som bor i Virum, er en af de 80.000 boligejere, som har fået en prøvevurdering af sin ejendom. Fold sammen Læs mere Læs mere

80.000 boligejere kan nu takke ja til at få et indblik i, hvad deres ejendom bliver vurderet til. De skal være med til at trykteste den nye boligskatteordning.

En af boligejerne er Martin Vendel Nielsen. Da han onsdag morgen åbnede sin computer, var der et brev fra Vurderingsstyrelsen.

»Jeg har gået og håbet, at jeg ville være en af dem, der fik en vurdering. Jeg har fulgt den politiske behandling af sagen og har interesseret mig for det i mange år, og derfor har jeg været oprigtig nysgerrig på, hvad jeg kunne forvente,« siger han til Berlingske.

Formålet med vurderingerne er at justere systemet, så det i fremtiden kan regne værdien af danskernes boliger korrekt ud – og dermed give et retvisende grundlag for, hvor meget boligejerne skal betale i skat.

For Martin fra Virum står beløbet til at blive ændret meget i fremtiden.

Læs hele artiklen her.

Boeing-topchef bliver på posten trods dødsulykker

Flyproducenten Boeings adm. direktør, Dennis Muilenberg, var onsdag indkaldt til en høring i et udvalg i Repræsentanternes Hus om flytypen 737 Max. Fold sammen Læs mere Læs mere

Flyproducenten Boeings administrerende direktør, Dennis Muilenburg, bliver på nuværende tidspunkt på sin post til trods for to flystyrt med flytypen 737 MAX, hvor knap 350 mennesker døde. Det oplyste han onsdag under en høring i et udvalg i Repræsentanternes Hus.

»Jeg er ansvarlig. Disse to ulykker skete på min vagt. Jeg føler mig ansvarlig for at fortsætte, til det er færdigt,« siger han ifølge nyhedsbureauet Reuters.

Boeing 737 MAX-flyene har siden marts været underlagt flyveforbud over hele verden på grund af de to dødsulykker i Indonesien og Etiopien inden for fem måneder.

Topchefen siger dog ikke noget om, hvorvidt han senere vil gå af, skriver Ritzau. Tidligere på måneden fratrådte Kevin McAllister som direktør for Boeing Commercial Airplanes.

Det sker i dag

Fejring af Halloween

Mange forbinder Halloween med græskar. Her er et meget stort et af slagsen til DM for kæmpegræskar lørdag 11. oktober 2014. Fold sammen Læs mere Læs mere

Halloween, også kaldet allehelgensaften, fejres i dag særligt i USA, men også i Danmark og resten af verden. De amerikanske traditioner omkring 31. oktober er efterhånden også kommet til Danmark, hvor dagen fejres i store dele af oktober med græskar, uhyggelig udklædning og masser af slik.

Tre er tiltalt for at støtte Islamisk Stat

Københavns Byret fortsætter med en nævningesag, hvor tre mænd er tiltalt for at have forsynet Islamisk Stat med droner, kameraer og andet udstyr. I dag ventes det, at anklagemyndigheden og den ene forsvarer holder deres afsluttende tale til nævninger og dommere.

Åbent samråd om psykiatriområdet

Sundheds- og ældreminister Magnus Heunicke (S) er i dag kaldt i samråd om psykiatriområdet. Ministeren skal redegøre for regeringens prioriteter og initiativer på området.

Dagens citat